***A zsidó temető megismerése***

**óraterv**

|  |
| --- |
| **Alapadatok** |
| *Projekt / Óraterv címe: A zsidó temető megismerése*  *Iskola:*Budapesti Nemzetközi Iskola – International School of Budapest és Magyar-Angol Két Tanítási Nyelvű Általános Iskola és Gimnázium  *Város:* Budapest  *Tanár neve:* Kovács Dóra |
| **Résztvevő diákok** |
| *Diákok száma:* 15  *Életkor:* 14 év  *Évfolyam:* 8. |
| **Pedagógiai célok** |
| *Milyen problémára, kihívásra reflektál az óraterv? Mi az óra központi kérdése?*  Az óra középpontjában a magyarországi zsidóság története áll a 20. század első felében. A cél a zsidóság történetének áttekintése az egyéni életutakon keresztül, ezzel is hozzájárulva a diákok érzékenyítéséhez a 20. század kataklizmái és a kisebbségi sors nehézségei iránt.  *Milyen tantervi követelményekhez kapcsolódik az óraterv?*  Magyarország nemzetiségei a dualizmus korban  Hazánk a Harmadik Birodalom árnyékában  Társadalom és kultúra a Horthy-korszakban  Az európai zsidóság tragédiája  Hazánk német megszállása és a nyilas uralom  *Milyen tudást, ismeretet szereznek a diákok az óra során?*  Megismerik a magyar zsidóság 20. századi történetének néhány sarokpontját: az asszimiláció folyamatát és a holokauszt borzalmait.  Megismerkednek a zsidó temetési szokásokkal és szimbólumokkal.  *Milyen készségeik, kompetenciáik fejlődnek?*  A csoportmunka hozzájárul a közösségi kompetencia fejlődéséhez, a kisebbségi lét megismerésén keresztül fejlesztjük a diákok empatikus készségét. |
| **Alkalmazott segédanyagok és eszközök** |
| *Milyen segédanyagokra, eszközökre lesz szükség az óra során? (pl. Centropa filmek, interjúk, egyéb) Sorold fel őket minél részletesebben, és ahol lehet, használj linkeket is.*  Felhasznált videók:  *Bevezetés a 20. századi magyar zsidóság történetébe* c. Centropa kisfilm:  <https://www.centropa.org/hu/centropa-cinema/introduction-hungarian-jewish-history?subtitle_language>=  *Galpert Ernő – Vallásos családban nőttem fel* c. Centropa kisfilm:  <https://www.centropa.org/hu/centropa-cinema/ernest-galpert-growing-religious?subtitle_language>=  *Koltai Panni – 3 generáció, 6 esküvő* c. Centropa kisfilm:  <https://www.centropa.org/hu/centropa-cinema/panni-koltai-3-generations-6-weddings?subtitle_language>=  *Szamosi Mariann – A nők, akiktől mindent megtanultam* c. Centropa kisfilm:  <https://www.centropa.org/hu/centropa-cinema/mariann-szamosi-women-who-taught-me-everything?subtitle_language>=  *Kinszki Judit – Szerelem papírrepülőn* c. Centropa kisfilm:  <https://www.centropa.org/hu/centropa-cinema/judit-kinszki-love-paper-airplane?subtitle_language>=  *Faludi József – Egy ortodox gyerekkor* c. Centropa kisfilm:  *https://www.centropa.org/hu/centropa-cinema/jozsef-faludi-orthodox-childhood?subtitle\_language=*  Heller Zsolttemetkezési szokásokról szóló kisfilmje:  <https://www.youtube.com/watch?v=N4gl7BZiI8w&ab_channel=Zsido.com>  Családi képek a Centropa archívumából  Csoportonként egy laptop és egy fényképezőgép vagy telefon |
| **Az óra menete lépésről lépésre** |
| *Tervezett tevékenységek, időbeosztás:*  **1. óra: Az ismeretek megalapozása (45 perc)**  **-** A diákok csoportba rendezése (5db 3 fős csoport).  - Gondolattérkép készítése csoportonként az eddigi, zsidósággal kapcsolatos ismereteikről, majd az információk összevetése.  - A *Bevezetés a 20. századi magyar zsidóság történetébe* című  Centropa kisfilm megtekintése. A filmhez kapcsolódó feladat: Mindenki jegyezzen fel egy érdekességet, egy számukra új információt a filmből, melyet meg is osztanak egymással.  - Csoportonként kapnak egy-egy fényképet, melyen a Centropa kisfilmek szereplői vagy azok rokonai láthatóak. ( Galpert Ernő, Koltai Panni, Szamosi Mariann, Kinszki Judit, Faludi József) A diákoknak meg kell tippelniük, körülbelül mikor készült a fénykép és milyen foglalkozást űz(nek) a rajta látható személy(ek). Miután ezt megbeszélték, csoportonként megnézik az adott személyről szóló kisfilmeket, és elkészítik a személy életének rövid vázlatát.  - A csoportok ismertetik egymással az életutakat, majd megadott szempontok alapján összehasonlítják azokat. (Vallásos- vagy asszimilált család, társadalmi- és anyagi helyzet, iskolázottság, átélt események a holokauszt idején, Magyarországon maradás vagy kivándorlás a holokauszt után)  - Az óra lezárása: Hasonlóságok, ugyanakkor a sokszínűség hangsúlyozása a zsidó életutakban, annak kiemelése, hogy milyen szervesen kapcsolódtak a magyar társadalom szövetébe.  **2. Temetőlátogatás irányított kérdéseken és feladatokon keresztül. (kb. 45 perc)**  - Bevezetés a temetőbe lépés előtt (Mit illik, ill. nem illik a temetőben.)  - Csoportos feladatok:   * Keressenek zsidó szimbólumokat a sírokon és fotózzák is le azokat! * Keressenek 48-as honvédsírt és fotózzák is le! * Keressenek első világháborús honvédsírt és fotózzák is le! * Keressenek művész- és tudós sírokat, majd fotózzák is le! * Keressenek héber betűs sírokat és fotózzák is le! * Fotózzanak le egy általuk különlegesnek tartott sírt! Indokolják meg, hogy miért különleges! * Készítsenek (megadott minta alapján) egy saját térképet a lefotózott sírokhoz! * Keressenek meg egy különleges síremléket, amiről kapnak egy fotót, és készítsenek csoportképet a sír körül!   **3. A temetőlátogatás információinak feldolgozása. (45 perc)**  **-** A csoportok prezentációt készítenek (a korábban megadott szempontok alapján) a temetőlátogatáson készült fotókból, melyeket elő is adnak egymásnak.  **-** Lezárásként megnézzükHeller Zsolt zsidó temetkezési szokásokról szóló kisfilmjét. |
| **Végeredmények, produktumok** |
| *Mi az óra eredménye? Elkészül-e valamilyen kézzel fogható produktum?*  A csoportok prezentációt készítenek a temetőlátogatáson készült fotókból, melyeket elő is adnak egymásnak.  Szorgalmi feladatként esszét készíthetnek *A zsidóság két útja: asszimiláció vagy a hagyományok megőrzése* címmel két Centropa kisfilmben látott életút összevetéséről. |
| **Dokumentáció** |
| *Dokumentáljátok valamilyen formában az órát (pl. fotók, videók, esszék, stb.)? Ha igen, örömmel vesszük, ha elkülditek nekünk.*  A temetőlátogatás során készült fotók és térképek, valamint az ezekből összeállított prezentációk.  Esszék a zsidóságon belüli különböző életutakról. |
| **Értékelés** |
| *Hogyan értékeled a diákok munkáját?*  A csoportmunkára (mint projektre) jegyet kapnak, az esszéírás szorgalmi feladat, így ötöst kaphatnak rá, ami egyben javítási lehetőség is. |
| **Egyéb** |
| *Van-e bármi, amit hasznos tudnunk erről az óratervről?* |